กระทรวงการคลัง คาดจะเริ่มจ่ายเงินเยียวยา 5,000 บาท รอบแรกได้ในวันที่ 8 เมษายนนี้ โดยจะมีการแจ้งข้อมูลผ่าน SMS หรือ E-Mail
กระทรวงการคลัง คาดจะเริ่มจ่ายเงินเยียวยา 5,000 บาท รอบแรกได้ในวันที่ 8 เมษายนนี้ โดยจะมีการแจ้งข้อมูลผ่าน SMS หรือ E-Mail พร้อมเตือนประชาชนอย่าหลงเชื่อลงทะเบียนผ่านระบบ LINEนายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยถึงความคืบหน้าการจ่ายเงินตามมาตรการเยียวยา 5,000 บาท ต่อเดือนเป็นระยะเวลา 3 เดือน ให้กับแรงงานงานนอกระบบประกันสังคมที่ได้รับผลกระทบจากโรค Covid-19 โดยยืนยันว่า การคัดกรองผู้ที่มีสิทธิ์ได้รับเงินเยียวยาต้องเป็นผู้ที่ได้รับผลกระทบจริงเท่านั้น เช่น กลุ่มคนขับรถแท็กซี่ วินมอเตอร์ไซด์ จะดูจากข้อมูลใบอนุญาตขับขี่สาธารณะ ซึ่งระบบปัญญาประดิษฐ์ หรือ AI จะตรวจสอบข้อมูลเบื้องต้นกับกรมการขนส่งทางบกว่าเป็นจริงหรือไม่ หากผู้ประกอบอาชีพอิสระจะดูช่องทางที่ประกอบอาชีพและได้รับผลกระทบอย่างไร โดยล่าสุดมีผู้ลงทะเบียนขอรับสิทธิ์กว่า 24 ล้านคน มีผู้ขอยกเลิกเกือบ 3 แสนคน โดยระบบจะเริ่มแจ้งผลทั้งผู้ผ่านและไม่ผ่านการคัดเลือกในวันที่ 8 เมษายนนี้ผ่านช่องทาง SMS หรือ E-Mail โดยผู้ที่ผ่านเกณฑ์การคัดเลือกจะเริ่มได้รับเงินเยียวยาในวันเดียวกัน โดยกระทรวงการคลังจะทยอยจ่ายตามลำดับผลการคัดกรอง และไม่มีการกำหนดโควต้าว่าจะจ่ายวันละกี่คน เนื่องจากการตรวจสอบคัดกรองแต่ละคนใช้เวลาไม่เท่ากัน โดยกระทรวงการคลังเปิดรับลงทะเบียนซึ่งยังไม่สิ้นสุด จึงฝากเตือนผู้สนใจลงทะเบียนว่า ขณะนี้มีมิจฉาชีพหลอกลวงขอข้อมูลผู้ลงทะเบียนผ่าน LINE ขอยืนยันว่า มาตรการนี้ไม่มีการขอข้อมูล หรือสอบถามผู้ลงทะเบียนเพิ่มเติมผ่าน LINE ขอให้ประชาชนมั่นใจว่าจะได้รับการดูแลจากภาครัฐอย่างเต็มที่ อย่างไรก็ตาม สำหรับกลุ่มที่ไม่เข้าเงื่อนไขตามมาตรการคือ นักเรียน นักศึกษา แรงงานที่อยู่ในระบบประกันสังคมตามมาตรา 33 แต่ภาครัฐมีมาตรการเยียวยาอย่างต่อเนื่อง ส่วนเกษตรกรภาครัฐกำลังจะมีมาตรการเยียวยาเฉพาะ นอกจากนี้ ยังมีบางกลุ่มที่ได้รับผลกระทบบ้างแต่ยังพอทำงานหรือประกอบอาชีพได้ อาทิ คนขายของออนไลน์ โปรแกรมเมอร์ คนงานก่อสร้าง ซึ่งกลุ่มนี้เป็นผู้ที่ยังมีความยืดหยุ่นในการทำงาน สามารถประกอบอาชีพต่อไปได้ ก็จะทยอยออกมาตรการช่วยเหลือตามลำดับต่อไป